הצעירים של ע.ל.ה אור יהודה ניצחו 59:67 והעפילה לשמונה האחרונות. מיד בסיום המשחק פגשו השחקנים את גיא גודס ואלעד חסין שסיפקו כלים להצלחה וטיפים כיצד להפוך לשחקנים מקצוענים בעתיד.
קבוצת הילדים א' של ע.ל.ה אור יהודה בכדורסל כובשת יעדים: הקבוצה העפילה בשבוע שעבר לשלב רבע גמר גביע המדינה. מדובר בקבוצה הפועלת בחסות המתנ"ס העירוני, כאשר מי שמוביל את ריכוז הקבוצה הוא מוטי בן בסט. אור יהודה אירחה את מכבי חדרה באולם הפיס וגברה עליה 59:67 אחרי שהקהל המקומי דחף אותה לניצחון חשוב ומרשים.
כידוע, אור יהודה מרשימה עד כה גם במשחקי הליגה. מאז תחילת העונה, רשמה הקבוצה שמשחקת בליגה הלאומית עשרה ניצחונות מעשרה משחקים והיא מקדימה קבוצות חזקות דוגמת הפועל ומכבי תל אביב, הפועל חולון, מכבי ראשון לציון, ועוד.
בסיום המשחק, ארגן בן בסט לשחקנים מפגש מרתק עם מאמני ליגת העל לבוגרים, גיא גודס ואלעד חסין, שבו סיפקו להם המאמנים כלים להצלחה וטיפים כיצד להשקיע ולהפוך בעתיד לשחקנים מקצוענים.
ראש העיר, ליאת שוחט, בירכה: "ההשקעה בספורט מוכיחה את עצמה, ואין גאה ממני לראות את הבחורים הצעירים שלנו מגיעים להישגים ומביאים כבוד גדול לאור יהודה. זו הזדמנות לברך את מוטי בן בסט שבמשך שנים משקיע את זמנו ומרצו לטובת טיפוח הדור הצעיר של הכדורסלנים בעיר".